Sammajore en herinneringe | Boendoe se blog argief
Sammajore en herinneringe
28 Julie 2008
Op LitNet het ek gister die volgende raakgelees, geskryf deur ene Namib. So snaaks!
Die in-ding onder vandag se jongelinge is om alles wat met die weermag te doene gehad het in die verlede, te looi as aardsonde. Tog is dit meestal mense wat nooit die weermag self beleef het, wat alles wil verpolitiseer en dan ook nie sal weet van die avontuur, kameraadskap en groot gelag wat saam met die swaarkry hand-in-hand geloop het nie.
Dis seker beter om nie name te noem nie, maar op Speskop daar in Valhalla was daar 'n baie berugte RSM met 'n egte weglê-snor wat kon skrou soos 'n jags mishoring en so algemeen skuins-bedonnerd was soos 'n vrou wie se man al weke nie die gras sny nie oorlat hy Super-14 kyk. Hy het beheer en regeer. Niemand, maar niemand het gewaag om teë te praat nie. Dié wat nie vinnig genoeg gereageer het op sy bevele nie, het 'n Samil se wiel teen die bult uit leer ken, van die valhekke af boontoe tot by die LWT – met 'n rooi doibie op. Min manne het nie katte geskiet in die proses nie.
Tog kry jy daai enkele troep wat totale weerstand het teen moeilikheid. Hy het die sammajoor en sy stront gelate gevat en dit het die sammajoor grensloos geïrriteer. Hy het die troep ekstra swaar laat kry deur vir hom ekstra werk te gee voor inspeksies, en dan donder hy hom in elk geval na die inspeksie op vir dit wat hy nie perfek gedoen het nie.
Toe kry die troep 'n menslikheidsverlof vir 'n paar weke en toe hy terugkom, het hy amper net so 'n snor soos Sammajoor. Darem nog nie heeltemal nie, maar goed op pad. Hy't die puntjies al begin was gee.
Die oggend toe die Sammajoor die troep op parade sien, word sy oë eers groot; tóé skrou hy. Hy breek die hele parade op en stap sommer reguit op die troep af en steek voor hom vas.
"Troep!" skrou hy. "Wat de fok sit daar onder jou neus?"
"My snor, Sammajoor."
"Gaan skeer die ding dadelik af!"
"Nee, Sammajoor. Ek mag 'n snor dra, Sammajoor."
Die sammajoor snork en gil: "Ek dra nie 'n snor saam met 'n troep nie!!" Hy swaai op sy hak om en storm daar weg na sy kantoor toe, reël vir 'n skeermes en sny sy snor af. Die res van die dag sukkel almal om hom te herken, maar niemand waag om 'n woord te sê nie.
Die volgende oggend kom die troep daar aan en hy het ook sy snor afgeskeer. Dis net hier waar die sammajoor totale oorlog verklaar teen die troep. Kom Vrydag se inspeksies, dan kry die troep 'n hele toiletblok net vir homself om skoon te maak. Net 'n inkelte foutjie, dan is dit Samil se wiel die kop uit. Week na week.
Die troep het besluit om 'n plan te maak met hierdie storie. Vir Vrydag se inspeksie het hy weer sy gebruiklike toiletblok gehad om skoon te maak. Hy het egter by die kokke 'n bottel grondboontjiebotter gekry. In die een toilet het hy so 'n lekker skramsmerk gemaak met die grondboontjiebotter net bo die water in die bak.
Kom die inspeksie en Sammajoor inspekteer die blok spesiaal, soos altyd. Toe hy in dié toilet inkyk en die gemors sien, skrou hy: "Troep! Wat de fok is dít?!"
Die troep buk en vat so 'n smeer met sy vinger van die 'drol', druk sy vinger in sy mond en proe daaraan.
"Dis kak, Sammajoor," sê hy.
Sammajoor het so 'n snaakse groen in sy gesig geword en is vinnig uit die gebou uit. Vir die eerste keer in 'n lang tyd het die troep nie afgechop na inspeksie nie. En die mooiste van die storie is dat die sammajoor en die troep hierna groot buddies geword het, soveel so dat die troep later PF aangesluit het en offisier geword het.